**ELŐTERJESZTÉS**

**Tiszavasvári Város Önkormányzata Képviselő-testületének**

**2018. május 31-én tartandó ülésére**

Az előterjesztés tárgya: Tanuszoda helyének meghatározása

Melléklet: 7 db

Az előterjesztés előadója: Sipos Ibolya általános helyettesítésre megbízott alpolgármester

Az előterjesztés témafelelőse: Kovács Edina - ügyintéző

Az előterjesztés ügyiratszáma: TPH/936/2018.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.22 pont |
|  |  |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |
|  |  |

Egyéb megjegyzés: -

Tiszavasvári, 2018. május 28.

**Kovács Edina**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Kovács Edina

## ELŐTERJESZTÉS

### A Képviselő-testülethez

**Tanuszoda helyének meghatározásáról**

Tisztelt Képviselő-testület!

A Nemzeti Sportközpontok (továbbiakban: NSK) még 2017. júniusában kereste meg az önkormányzatot a Nemzeti Köznevelési Infrastruktúra Fejlesztési Program II. ütemének keretében megvalósuló tanuszoda beruházás előkészítésével kapcsolatosan. A levelükben kérték, hogy jelöljük meg az általunk megfelelőnek tartott helyszínt és küldjük meg az alapadatait, valamint térképmásolatot és tulajdonlapot. Ennek eleget téve megküldésre kerültek a Tiszavasvári, Vágóhíd u. 6661 hrsz-ú ingatlanra vonatkozó adatok, melyet követően helyszíni szemlét tartott a tanuszodák tervezésével megbízott tervező, Turi Attila. A 2017. októberében megküldött levélben tájékoztattak bennünket a helyszínvizsgálat eredményéről:

„A geotechnikai feltárások kimutatták, hogy a területen jellemzően kedvezőtlen az altalaj- és a talajviszonyok. A talajvíz magassága a gépészeti pincetér munkagödrének tervezett szintje felett van, emiatt a megvalósításhoz szádfalas technológiára lenne szükség. Az altalaj vizsgálata során, annak szerkezetében szerves anyagot találtak, amely a talaj cseréjét kívánja meg.”

A vizsgálat eredményére való tekintettel, mivel ez jelentős költségnövekedést jelentene új helyszín kijelölésének a megvizsgálását kérték.

Új helyszínként került megjelölésre 2017. november elején a Tiszavasvári, Petőfi u. 1. sz. alatt lévő 2448/6 hrsz-ú ingatlan (Városi Sportcsarnok), melyhez szintén minden fontos adatot a rendelkezésükre bocsájtottunk. 2018. januárjában megküldött válaszlevelükhöz mellékeltek egy telepítési helyszínrajzot is, melyen feltüntetésre került a szükséges terület, valamint az épület elhelyezkedése a közlekedési területtel együtt. A februárban készített geodéziai és talajtani vizsgálatot követően áprilisban kerestek meg bennünket egy személyes egyeztetésre a telekproblémáival kapcsolatosan. A találkozóra április 19-én került sor Budapesten, melyet követően megküldték a telepítési koncepciót és a talajmechanikai jelentés, valamint az egyeztetésről készült emlékeztetőt, melyek az előterjesztés mellékletét képezik (1-5. melléklet).

Ahogyan az az emlékeztetőből is kiderül, nagyságrendileg az első helyszín 91 millió forintot, míg ha a Sportcsarnoknál valósulna meg 53 millió forint többletköltséget vonna maga után, valamint ha a központi költségvetésen felül többletköltséggel jár a tanuszoda megépítése, azt az összeget az önkormányzatnak kell állnia. Ezért árajánlatot kértünk be, a Petőfi u. ingatlan talaj feltöltésére és a bekötőút létesítésére annak érdekében, hogy az NSK által becsült többletköltséget le lehet-e csökkenteni, azonban a lecsökkentett többletköltség is 24 millió forint az előterjesztés mellékleteként csatolt Királyéri Vízgazdálkodási Társulat által elkészített árajánlat alapján (6. melléklet).

Az NSK várja az önkormányzat döntését arra vonatkozóan, hogy az eddig megjelölt 2 ingatlan közül melyiket kívánja felajánlani a beruházás céljából, vagy esetlegesen új helyszínt jelöl meg.

Fentiekre való tekintettel arra az elhatározásra jutottam, hogy új helyszínt kellene keresni, olyat, aminek van közúti kapcsolata, jobbak a talajtani viszonyai és a közművek is közelebb vannak.

**Új helyszínként felmerült ingatlanok:**

1. Fehértói u., Lombik pálya (2438 hrsz):

Itt van 2db aszfaltozott pálya, amelyek kihasználatlanul állnak ezért ezek helyére fel lehetne építeni, azonban a helyszíni felmérés azt igazolta, hogy a hely kevés, nem férne el az épület, csak úgy hogy a füves területből is el kellene venni. Viszont a füves terület kihasználtsága magas, továbbá a Bozsik programhoz fontos, így ezt a területet nem lenne célszerű felajánlani, valamint kiderült, hogy az egyik aszfaltozott pálya nem az önkormányzat területén helyezkedik el. Az övezeti besorolása Különleges sportterület, ami a HÉSZ szerint megfelelő.

1. Vörösvári u. – Béke u. közötti terület (053/2, 053/3 hrsz):

Ez a két ingatlan nem az önkormányzat tulajdonában van, valamint a méreteit tekintve nem elég nagy ahhoz, hogy teljesíteni tudják a minimálisan elvárt m2-t és az épület elhelyezése sem lenne egyszerű. A 053/3 hrsz-ú ingatlannak az övezeti besorolása Zöldterület, valamint útkorrekció is van rajta, tehát így a mérete is lecsökken, a 053/2 pedig Kereskedelmi, szolgáltató gazdasági terület, ezért HÉSZ módosítás mindenképpen szükségessé válna.

1. Gépállomás u. 7. sz. (2448/13 hrsz):

A Magyarországi Magiszter Alapítvány tulajdonában lévő ingatlan a méreteit és a közművekkel való ellátottságát tekintve megfelelő lenne, azonban erre az ingatlanra óvodaépítésre vonatkozó pályázat van beadva, melynek az elbírálása még nem történt meg. Ne feledkezzünk meg arról sem, hogy ez az ingatlan nem önkormányzati, ezért ezt a területet meg kellene vásárolni, ami több millió forintot jelentene, abban az esetben, ha az Alapítvány hozzájárulna a vásárláshoz. Továbbá ennek az ingatlannak a tereprendezésére is költeni kellene, mert be van nőve növényzettel, kisebb fákkal, bokrokkal. Az övezeti besorolása Különleges oktatási központok terület, ez lehet, hogy megfelelő, de lehet, hogy itt is szükséges HÉSZ módosítás.

1. Kabay János u. lakótelepi játszótér mögötti üres terület (2287/11 hrsz):

Az ingatlan magántulajdonban van, ezért itt is fennáll az vásárlás költsége, mellyel az önkormányzat tulajdonába kerülne. Méretét tekintve kissé szűkösen, de talán megfelelő lenne a terület. Az övezeti besorolása Kereskedelmi, szolgáltató gazdasági és Vegyes terület, ezért HÉSZ módosítás szükséges.

1. Vas Gereben u. – Gombás András u. sarkán lévő ingatlan (2252 hrsz):

Ez az ingatlan az önkormányzat tulajdonában van, a terület nagyságát tekintve majdnem dupla akkora, mint amekkora terület szükséges. A közművekre való rácsatlakozás mindkét utcáról megoldható, az övezeti besorolása Zöldterület, ezért HÉSZ módosítás szükséges.

Az ingatlanok térképrészletei a beazonosításhoz az előterjesztés mellékleteként csatolásra kerültek (7. melléklet).

Fentieket figyelembe véve az öt helyszínből a Vas Gereben u. – Gombás András u. sarkán lévő üres önkormányzati terület (2252 hrsz) tűnik a legalkalmasabbnak erre a célra. Az egyetlen problémát a talajvíz okozhatja, bár a 2013-as belterület vízrendezésre nyert pályázatnak köszönhetően a belvíz elvezetése megoldódott, így talán a talajvíz is csökkent ezen a területen, de pontosabbat csak egy talajtani vizsgálat után fogunk tudni.

Kérem a Tisztelt Képviselő-testületet, hogy a fentieket figyelembe véve szíveskedjen a határozat-tervezetet elfogadni.

Tiszavasvári, 2018. május 28.

**Sipos Ibolya**

**általános helyettesítésre megbízott**

**alpolgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**……/2018. (V.31.) Kt. számú**

**határozata**

**Tanuszoda helyének meghatározása**

Tiszavasvári Város Önkormányzata Képviselő-testülete a tanuszoda helyének meghatározásacímű előterjesztést megtárgyalta, és az alábbi határozatot hozza:

A tanuszoda megépítése céljából új helyszínként jelöli meg a Tiszavasvári, Vas Gereben u. – Gombás András u. sarkán lévő üres önkormányzati ingatlant (2252 hrsz).

Felkéri az polgármestert, hogy a Nemzeti Sportközpontok részére küldje meg a döntést, valamint az ingatlan további adatait.

**Határidő:** azonnal **Felelős:** Sipos Ibolya általános helyettesítésre megbízott alpolgármester